Internacionalizácia podniku

**Internacionalizácia podniku**/**firmy**/**podnikania** (iné názvy: **internacionalizácia**, **zmedzinárodňovanie** **podniku**/**firmy**/**podnikania**) je expanzia (pravidelnej) činnosti podniku za hranice jeho domovského štátu, resp. samotná (pravidelná) činnosť podniku prekračujúca hranice jeho domovského štátu. Presná definícia je sporná, podrobnosti pozri nižšie.

## Definícia
Nasledujú ukážky definície internacionalizácie z literatúry:
* „expanzia ekonomickej aktivity fir[my] nad rámec jednotliv[ého] národn[ého] hospodárst[va]“
* „geografická expanzia ekonomických aktivít cez národné hranice. …predstupeň globalizácie resp. prechodný stav vo vývoji ku globalizácii“ (pričom globalizáciou sa myslí globalizácia podniku)
* „expanzia podnikateľského poľa pôsobenia do viacerých krajín“
* „prerastanie rôznych foriem hospodárskej činnosti v kapitalistických štátoch mimo rámec národného hospodárstva jednotlivých krajín“
* „proces zvýšenia zapojenia do medzinárodných trhov“
* „činnosť firmy, ktorá prekračuje národné hranice“
* „Za internacionalizovaný podnik podľa teórie považujeme každý, ktorý minimálne jednu svoju činnosť, proces alebo aktivitu vykonáva v zahraničí, t. j. činnosť podniku prekračuje národné hranice.“
* „trvalá a pre podnik celkovo významná zahraničná činnosť“ (od vysokého podielu exportu až po priame investície a aliančných partnerov v zahraničí resp. v celom svete, t.j. až po globalizáciu), resp. „súhrnné označenie pre všetky formy medzinárodnej podnikovej činnosti“
* „celý rozsah činností, ktoré sú zamerané na aspoň jeden zahraničný trh a uskutočňujú sa pravidelne“
* činnosti tzv. medzinárodného podniku, teda (takého podniku, ktorý vykonáva) „podnikateľské činnosti ľubovoľného druhu, rozsahu a významu aj za hranicami svojej vlastnej krajiny, ktoré sú navrhnuté ako trvalé a/alebo tak, že sa majú opakovať.“
* inovácia firmy, pri ktorej sa „nové trhy a/alebo nové produkčné kapacity nachádzajú v zahraničí“
* „medzinárodný obchod s tovarom vyrobeným v rámci národných ekonomík[;] výroba je [teda] národná, [kým] obchod je internacionálny.“ (Pri globalizácii sú naopak výroba aj obchod internacionálne.)
* fragmentácia do rôznych štátov (t.j. rozdelenie výroby do lokalít v rôznych štátoch)

Niektorí autori obmedzujú definíciu internacionalizácie len na medzinárodný marketing, teda len na oblasť odbytu a marketingu, u iných zahŕňa aj iné oblasti napr. výskum, financie a pod. Okrem toho (ako vidno čiastočne aj vyššie) niektorí autori obmedzujú definíciu len na začiatok (teda rozbeh) činnosti v zahraničí. S termínom internacionalizácia úzko súvisí termín medzinárodný podnik (internacionálny podnik), pretože internacionalizácia sú vlastne činnosti či rozbeh činností medzinárodného podniku; definícia medzinárodného podniku teda určuje aj definíciu internacionalizácie.

## Charakteristika
Podniky sa internacionalizujú dvoma základnými spôsobmi: jednak exportom či importom, a jednak investíciami v zahraničí (čiže zakladaním alebo získaním kontroly nad zahraničnými podnikmi).

Internacionalizačné procesy sa vyskytujú v predvýrobnej fáze, v samotnej výrobe a/alebo pri realizácii tovarov a služieb.

Najznámejšie indikátory internacionalizácie podniku sú:
*tržby/pridaná hodnota v zahraničí
*počet pracovníkov v zahraničí
*účasť cudzincov vo vedení
*počet zahraničných dcérskych spoločností
*výška zahraničných priamych investícií
*exportný podiel.

Podľa teórie internacionalizácie uppsalskej školy internacionalizácia firmy prebieha v štyroch etapách:
*Nepravidelný vývoz;
*Pôsobenie na zahraničnom trhu prostredníctvom vývozných obchodných metód;
*Zriadenie jednej alebo viacerých obchodných afiliácií;
*Výrobné aktivity v zahraničí.

## Referencie


Kategória:Medzinárodná ekonomika